東坡竹石
作者：劉黻
朝代：宋

paragraphs: 坡翁北歸留戲筆，數竹離奇生磈石。
世如有鳳必先知，碌碌凡禽誰得識。
風不聲兮月不影，山僧笑我移枯瘠。
嶺阯每苦烟瘴深，烟瘴何曾禍忠直。
天使無垢來此邦，要與坡翁發真跡。
大書特書等傲岸，方寸一虛隘八極。
何年移植蓬萊宮，清風逼人寒半壁。
枝可磨，葉可摘，石上根，祗如昔。